**ДО ПРЕЗИДЕНТА РУМЕН РАДЕВ**

**ПРЕЗИДЕНТ НА РЕПУБЛИКА БЪЛГАРИЯ**

**ДО ДИМИТЪР ГЛАВЧЕВ**

**МИНИСТЪР ПРЕДСЕДАТЕЛ НА РЕПУБЛИКА БЪЛГАРИЯ**

**Д-Р ГЕОРГИ ТАХОВ**

**МИНИСТЪР НА ЗЕМЕДЕЛИЕТО И ХРАНИТЕ**

**УВАЖАЕМИ Г-Н ПРЕЗИДЕНТ,**

 **УВАЖАЕМИ Г-Н МИНИСТЪР ПРЕДСЕДАТЕЛ,**

 **УВАЖАЕМИ Г-Н МИНИСТЪР**

Двадесет организации от селскостопанския сектор заявяваме своята пълна подкрепа към ресорния заместник-министър на земеделието и храните г-жа Таня Георгиева. Изразяваме категоричното си несъгласие и остро възмущение относно неоснователното искане от страна на НАЗ на нейната оставка.

Категорични сме, че публикуваната позиция, адресирана до медии и държавни ръководители, е манипулативна и неистинна. Абсолютно безпочвени, неоснователни и показващи липса на компетентност са изтъкнатите причини за исканата оставка.

Г-жа Таня Георгиева е изключително ерудиран експерт, отговорна и компетентна, с авторитет в бранша, познаваща в детайл политиките и програмите в сектор Земеделие и респективно в повереният и ресор като зам.-министър на земеделието. Авторитетът и винаги е бил синоним на баланс и обективност, основаващи се задълбочени познания на норми и правила в секторната политика.

Категорични сме, че аргументите, посочени от НАЗ като неуспехи на заместник-министър Георгиева, всъщност са неоценени успехи. Същите са съобразени с националното и европейско законодателство, безпристрастни към личните интереси и известни нам браншови амбиции за кадруване в сектора.

Именно компетентността и инициативността й за запазване на средства по Програмата за развитие на селските райони (ПРСР) доведоха до успешни преговори с ЕК. Прецедент в управление на ПРСР е прилагането на нестандартното решение за признаване от ЕК на форсмажорни обстоятелства, с които да се запази бюджета й. Нейната усилена работа в синхрон с ДФЗ доведе до елиминиране на риска от загуба на средства по ПРСР 2014 – 2020 за 2023 г.

Напомняме на обществеността, че в рамките само на една година, тя и нейният екип успяха да актуализират ПРСР 2014-2020 г. два пъти (16-та и 17-та нотификация на Програмата) с цел преразпределяне на финансови средства по отделните мерки и по-ефективно разходване на средствата в интерес на агрохранителния сектор и общините от селските райони. Всички тези промени бяха обсъждани и срещнаха подкрепа от целия бранш, вкл. НАЗ и .

Относно целевия прием по подмярка 4.1, благодарение на усилията на заместник-министър Георгиева, браншът в момента може да дискутира стартирането на какъвто и да е прием. Ние знаем, че МЗХ не може да избяга от условията поставени от ЕК и не трябва бъдат водещи капризите на определени асоциации, тъй като може да има неблагоприятни последствия за ПРСР.

Припомняме, че по време на Комитета по наблюдение (КН на ПРСР), чийто председател е именно посоченият заместник-министър, бе одобрено предложението на браншовете от сектор растениевъдството да бъде увеличен бюджета по подмярка 4.1 за напояване. В тази дискусия именно НАЗ бяха в основата и други да гласуват против и пренебрегвайки нуждите и предложенията на останалите представители от сектор животновъдство. Асоциацията често пренебрегва нуждите на останалите браншови организации и именно НАЗ бяха против, тъй като мярката не засяга техните интереси.

Припомняме, че по предложение и решение на този заместник-министър бе увеличен и бюджетът по подмярка 4.1 от прием от 2021 г., което позволи да бъдат финансирани проектите с минимален брой точки. Всички знаем, че същите са основно инвестиции на зърно производители. В допълнение към това през юли 2024 г. стартира и прием по подмярка 4.2, чиито бюджет отново бе увеличен в следствие на усилията на зам.-министър Георгиева.

Благодарение на Таня Георгиева стартираха дълго очакваните приеми по ПВУ, като критериите и условията по тях бяха комуникирани с бранша. А в решенията участваше тогавашния съветник от НАЗ Илия Проданов. Браншът е наясно и не може да бъде манипулиран, че прехвърлянето на средства по Плана зависи от ЕК и Министерство на финансите, а не от който и да било ресорен заместник-министър, както се вменява в позицията на НАЗ. Към момента по ПВУ са одобрени от ДФЗ близо 1600 проекта, което красноречиво говори за успех.

Относно заблудата на НАЗ, че проблемите на земеделските производители с директните плащания имат връзка със заместник-министър Георгиева, се налага да изясним за обществеността, че това са лъжливи и подвеждащи аргументи, тъй като тя отговаря за този ресор от края на месец април тази година.

По повод обвиненията за неадекватно бюджетиране на средства, в рамките на кампания 2023 бихме посъветвали НАЗ да ги адресира към предходните ресорни ръководители на директните плащания. И нека не забравяме, че именно председателят на НАЗ Илия Проданов през 2023 г. беше съветник на тогавашния земеделски министър. Тогава същият интензивно участваше при вземането на решения в този ресор, вкл. и в процеса на тяхната промяна. За нас е нелепо и недостойно той да протестира срещу процесите и решенията от които е бил част, измествайки фокуса за отговорността. Истината е, че поемайки ресора с директни плащания само за месец Таня Георгиева и екипа й успяха да наваксат закъснението в стартирането на кампания 2024.

Благодарение на това, че дирекцията, отговаряща за стандартите за поддържане на добро земеделско и екологично състояние от края на м април попада в нейния ресор, в рамките на последния месец тя успя да приключи успешно преговорите с ЕК, така че всички ние още през 2024 г. ще можем да се възползваме от облекчаването на ДЗЕС стандартите. Лъжа е твърдението, че браншът недоволства от месеци от нейната работа. Тъкмо обратното! Когато в рамките на служебния кабинет Таня Георгиева пое допълнителните дирекции в своя ресор, нашата общност се успокои, че компетентен човек ще отговаря за тях, въпреки оставеното й тежко наследство. Убедени сме, че тя ще работи с всички браншови организации безпристрастно и обективно, противно на определени очаквания дадена асоциация да се ползва с привилегии. В този ред на мисли обяснима е тенденциозна позиция на НАЗ срещу доказан експерт и мениджър като Таня Георгиева.

**УВАЖАЕМИ Г-Н РАДЕВ,**

 **УВАЖАЕМИ Г-Н ГЛАВЧЕВ,**

 **УВАЖАЕМИ Г-Н ТАХОВ,**

**С настоящото писмо бихме искали да заявим доверието и подкрепата си към заместник-министър Георгиева. Убедени сме в нейните професионални качества, отговорно изпълнени ангажименти и постигнати резултати, които са в интерес на целия бранш.**

Във времена на политическа нестабилност, икономическа криза и тежки климатични сътресения, секторът повече от всякога има нужда от стабилност. Тесните интересите на една браншова организация, не бива да вилият на секторната политика.

**18 юли 2024 г.**

**Гр. София**

**Организации в подкрепа:**

1. “Обединени български животновъди“

 Председател Бойко Синапов

1. „Съюз на говедовъдите в България“

 Председател Димитър Зоров

1. Национална асоциация на оранжерийните производители

 Председател Велин Георгиев

1. „Асоциация на земеделските производители в България“

Председател Венцислав Върбанов

1. Национален браншови съюз на хлебарите и сладкарите,

Председател Мариана Кукушева

1. Асоциация на млекопреработвателите в България,

 Председател Димитър Зоров

1. Национална био асоциация,

 Председател Слави Трифонов

1. Асоциация на индустриалното свиневъдство

Председател Румен Андреев

1. Български фермерски съюз

Председател Георги Стоянов

1. Съюз на Дунавските овощари

Председател Николай Колев

1. Асоциация Българска национална ЛИДЕР мрежа

Председател Нели Кадиева

1. Национална Асоциация на Местните инициативни групи в България

Председател Калоян Стойчев

1. „Асоциация на българските биволовъди“

Председател Мария Степанчева

1. Фондация Борд по говеждо и агнешко месо

Председател Стефка Боева

1. "Земеделски стопани"

 Председател Юлия Коюнджийска

1. „Българска национална организация на зооинжинерите за развъждане на породите селскостопански животни“

 Председател Бойко Синапов

1. Национален браншови пчеларски съюз,

Зам.председател Сребрин Илиев

1. Национална асоциация на млекопреработвателите

Председател Владислав Михайлов

1. Федерация на независимите синдикати от земеделието

Председател Валентина Васильонова

1. "Развъдна организация за автохтонни породи овце в България"

Председател Дарина Шишкова